Sprakk fra medalje: – Sverre tømte seg fullstendig
Sverre Lunde Pedersen avsluttet med rundetidene 32,3 og 33,9, mot Patrick Beckerts to ganger 31 blank. Dermed slo Beckert fra Tyskland Sverre Lunde Pedersen med 1,45 sekunder. Beckert 13.10,95, Pedersen 13.12,40 - 17 og 10 sekunder bak Nederlands én og ´to: Jorrit Bergsma og Erik Jan Kooiman. - Siste rundetid på 32,45 ville holdt, sier landslagstrener Sondre Skarli til VG - med tanke på bronsemedaljen. - Sverre gikk de 23 råeste rundene i sitt liv på 10.000 meter. Jeg er mektig imponert. Han gikk gjennom veggen. Jeg sa til ham før løpet at han skulle gå ut og drepe seg selv, og det var ikke langt unna at han gjorde det. Det var rett og slett det bitte lille som manglet, tilføyer han - med tanke på de to siste rundene.I femte par mot Russlands Aleksandr Rumyantsev gikk nordmannen inn til foreløpig 3. plass, men i sjette og siste par kom Nederlands Jorrit Bergsma og Belgias Bart Swings (24), dagens bursdagsbarn. Det betydde i praksis at Sverre Lunde Pedersen fortsatt har til gode å vinne sin første mesterskapsmedalje som seniorløper. Det «måtte» bli enda en sur 4. plass i det som lenge så ut til å være et toppløp. Jorrit Bergsma gikk inn til VM-gull på 12.54, 82, Swings måtte klare seg med 13.22,85 og 8. plass. Enda en sur 4. plass til Sverre Lunde Pedersen. - Han gikk absolutt alt det han har og tømte seg fullstendig. Det er det vi forventer i et VM, at du tømmer tanken fullstendig. Han gjorde et veldig tappert forsøk, sier landslagscoach Finn Halvorsen.- Han er veltrent og har tålt mye trening. Så får tiden vise. Han balanserer alltid på en egg i slike sammenhenger. Men om noen skal klare det, er det Sverre (Lunde Pedersen), svarer Halvorsen på spørsmål om hva utladningen vil få å si for 1500 meteren fredag kveld ved 19.30 tiden. - Jeg håper han får sove. Det er ofte en utfordring når konkurransen går så sent som nå. Han har brukt opp alt han har av krefter, men det er nye muligheter på 1500 og 5000 meteren (lørdag). Går han like godt som nå, er det bare å glede seg, sier Sondre Skarli. Sverre Lunde Pedersen satte seg rett på treningssykkelen for å tråkke ut slaggstoffene av kroppen, med håp om at han skal restituere tilstrekkelig til mellomdistanseløpet i morgen. Sverre Lunde Pedersen har vunnet allround-VM for juniorer to år på rad, i 2011 og 2012. Men aldri en mesterskapsmedalje som seniorløper. I EM i Tsjeljabinsk for en måned siden var han ett sekund fra å vinne bronsemedaljen sammenlagt, etter å ha tatt 2. plass på 10 000 meteren - i parløp med gullvinner Sven Kramer.Norges tidligere langdistansekonge, Øystein Grødum (37), var på plass i Thialf i kveld som tilskuer og mente på forhånd at Sverre Lunde Pedersen måtte være i sin aller beste form for å ta medalje på 10 000 meteren i Heerenveen i kveld. - Det står ikke på det fysiske. Men han er ingen utpreget langdistansløper. Han har ikke gått så mange gode 10.000 metere og bør ha spisset formen til den nå, sa Grødum. Det ga Nederlands Erik Jan Kooiman (28) klar beskjed om da han gikk inn til suveren ledelse i 3. par, med 13.02,57, foran eks-landsmann Ted-Jan Bloemen, med kanadisk pass fra denne sesongen, på foreløpig 2. plass med 13.17,24. I fjerde par nærmest suste Tysklands Patrick Beckert over mål til en sterk 2. plass - foreløpig - med 13.10,95. Til sammenlikning gikk Sverre Lunde Pedersen på 13.16,27 da han tok 2. plass på distansen - ni sekunder bak Sven Kramer - i EM for en måned siden. Grødum var imidlertid overbevist om at Sverre Lunde Pedersen kunne ta medalje, bak - i utgangspunktet - Nederlands gullfavoritt, Jorrit Bergsma (29). Han som Kooiman «gammel» maratonskøyteløper.Han trodde også at Sverre Lunde Pedersen ville være mindre preget av stundens alvor enn «ferske» Kooiman, «et ubeskrevet blad» utenfor Nederland som vant B-gruppen på 10.000 meter i sesongens andre verdenscup i Seoul på 13,19,09 i slutten av november. Det generelle tidstipset for medalje: 13.10. Sverre Lunde Pedersen var to sekunder unna å klare det. - Hans personlige rekord er 13.08, han måtte med andre ord langt på vei gå sitt livs beste løp. Sverre gjorde et meget bra løp, men Beckert overrasket, sier Finn Halvorsen. - Han er enorm i finishen. Han overgikk seg selv, det var veldig imponerende. Men det er bare et tidsspørsmål før Sverre får sin belønning. Ikke bare i form av én mesterskapsmedalje, men flere, sier Sondre Skarli. - Du er ikke så sikker på at han klarer det på 1500 meteren? - Spørsmålet er om han har farten som skal til. På 5000 meteren er det ikke noen andre enn Bergsma og Kramer som vil være bedre, hvis han viser det samme som i kveld, svarer Sondre Skarli.
Her ligger Sverre Lunde Pedersen (22) utslått etter at VM-sølvmedaljen røk da han sprakk fullstendig de to siste rundene på 10.000-meteren.